《送督造海舟钱使君还钱塘》
明代·乌斯道

鉴湖五月风露凉，玉人簸弄明月光。陆离文采底相似，芙容下映双鸳鸯。

咫尺题诗掖垣去，綵笔香凝紫薇露。长风吹送到蓬莱，又览珊瑚海中树。

勒马催船云满袍，楼船坐见帆樯高。食单初捲贺监宅，归心已渡钱塘潮。

我昔东还卧荒甸，江海才华半相见。山阴只共浮云间，不见能诗玉人面。

玉人环佩风泠泠，蕺山甬水空含情。即今天子爱文采，春风殿上赋流莺。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。